Document ID: 32007D0265

Title and Content:
ΑΠΌΦΑΣΗ ΤΗΣ ΕΠΙΤΡΟΠΉΣ της 26ης Απριλίου 2007 για την τροποποίηση του παραρτήματος E της οδηγίας 92/65/ΕΟΚ του Συμβουλίου ώστε να συμπεριληφθούν πρόσθετα υγειονομικά μέτρα για το εμπόριο ζωντανών μελισσών και να επικαιροποιηθούν τα υποδείγματα υγειονομικών πιστοποιητικών [κοινοποιηθείσα υπό τον αριθμό Ε(2007) 1811] (Κείμενο που παρουσιάζει ενδιαφέρον για τον ΕΟΧ) (2007/265/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 92/65/ΕΟΚ του Συμβουλίου (1), της 13ης Ιουλίου 1992, που καθορίζει τους όρους υγειονομικού ελέγχου που διέπουν το εμπόριο και τις εισαγωγές στην Κοινότητα ζώων, σπέρματος, ωαρίων και εμβρύων που δεν υπόκεινται, όσον αφορά τους όρους υγειονομικού ελέγχου, στις ειδικές κοινοτικές ρυθμίσεις που αναφέρονται στο τμήμα Ι του παραρτήματος Α της οδηγίας 90/425/ΕΟΚ, και ιδίως το άρθρο 22, Εκτιμώντας τα ακόλουθα: (1) Στο μέρος 2 του παραρτήματος Ε της οδηγίας 92/65/ΕΟΚ παρατίθεται το υπόδειγμα πιστοποιητικού για το ενδοκοινοτικό εμπόριο ζωντανών μελισσών (Apis mellifera). Στο εν λόγω πιστοποιητικό δεν περιέχονται όροι υγειονομικού ελέγχου όσον αφορά τον μικρό κάνθαρο κυψελών (Aethina tumida) ή το ακάρι Tropilaelaps (Tropilaelaps spp.), αφού οι μολύνσεις αυτές δεν είχαν καταγραφεί ποτέ στην Κοινότητα. (2) Ωστόσο, για να συνεκτιμηθεί η ενδεχόμενη απειλή από τα εν λόγω παράσιτα, η παρουσία τους αποτελεί αντικείμενο μιας υποχρεωτικής κοινοποίησης του Διεθνούς Γραφείου Επιζωοτιών (ΔΓΕ) και στην οδηγία 2003/881/ΕΚ της Επιτροπής (2) ορίζονται μέτρα προστασίας για την εισαγωγή ζωντανών μελισσών από τρίτες χώρες. (3) Παρά τα μέτρα αυτά, σε περίπτωση εισόδου αυτών των παρασίτων στην Κοινότητα, είναι σημαντικό να υπάρχουν πρόσθετα προληπτικά μέτρα ώστε να περιοριστεί η εξάπλωση της νόσου σε όλη την Κοινότητα. Επομένως, κρίνεται σκόπιμο να αναθεωρηθεί το πιστοποιητικό για το ενδοκοινοτικό εμπόριο ζωντανών μελισσών και αγριομελισσών, ώστε να εισαχθούν όροι υγειονομικού ελέγχου για τις μολύνσεις του μικρού κάνθαρου κυψελών και του ακάρεως Tropilaelaps. (4) Οι εν λόγω όροι πρέπει να αποσκοπούν στον περιορισμό των μετακινήσεων ζωντανών μελισσών (Apis mellifera) και αγριομελισσών (Bombus spp.) από μολυσμένες περιοχές. Λαμβάνοντας υπόψη την ικανότητα του μικρού κάνθαρου κυψελών και του ακάρεως Tropilaelaps να εξαπλώνονται γρήγορα, η περιοχή που πρέπει να τεθεί υπό περιορισμό σε περίπτωση εμφάνισης εστίας αυτής της νόσου πρέπει να είναι ακτίνας τουλάχιστον 100 χιλιομέτρων από τις μολυσμένες εγκαταστάσεις. (5) Επιπλέον, δυνάμει της απόφασης 2003/623/ΕΚ της Επιτροπής (3), δημιουργήθηκε το Traces (Trade Control and Expert System), ένα ενοποιημένο μηχανογραφικό κτηνιατρικό σύστημα ηλεκτρονικού υπολογιστή. Για να μπορεί το Traces να λειτουργεί όσο το δυνατόν πιο αποτελεσματικά, τα πιστοποιητικά για το ενδοκοινοτικό εμπόριο πρέπει να είναι συμβατά με το εν λόγω ηλεκτρονικό σύστημα. (6) Επομένως, τα υγειονομικά πιστοποιητικά στο παράρτημα Ε της οδηγίας 92/65/ΕΟΚ πρέπει να τροποποιηθούν ώστε να διευκολύνεται η λειτουργία του Traces και πρέπει επίσης να τροποποιηθεί το υγειονομικό πιστοποιητικό στο μέρος 2 του παραρτήματος Ε ώστε να συμπεριληφθούν τα πρόσθετα υγειονομικά μέτρα για το εμπόριο ζωντανών μελισσών και αγριομελισσών. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα Ε της οδηγίας 92/65/ΕΟΚ αντικαθίσταται από το παράρτημα της παρούσας οδηγίας. Άρθρο 2 Η παρούσα απόφαση αρχίζει να ισχύει από την 1η Μαΐου 2007. Άρθρο 3 Η παρούσα απόφαση απευθύνεται στα κράτη μέλη. Βρυξέλλες, 26 Απριλίου 2007.

Classification Labels:
105
1934
311
986
703
36
2394

Label Descriptions:
{"105": "ΚΤΗΝΟΤΡΟΦΙΑ", "1934": "Πολιτική για την υγεία", "311": "ΥΓΕΙΑ", "986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ", "2394": "ΤΕΛΩΝΕΙΑΚΗ ΝΟΜΟΘΕΣΙΑ"}

EuroVoc IDs (Original): 711
2479
614
3156
2450

EuroVoc IDs (Expanded): 711
2479
614
3156
2450

Dataset Source: meu

Split: train